OBH 7731/1997.
Az állampolgári jogok országgyűlési biztosa általános helyettesének jelentése
Ügyintéző: dr. Szabó Zoltán

Az eljárás megindítása

A panaszos azért fordult az állampolgári jogok országgyűlési biztosához, mert az ügyében sikkasztás bűntettének alapos gyanúja miatt indított büntetőeljárás során a Gyulai Városi Rendőrkapitányság a korábban lányának ajándékozott személygépkocsiját lefoglalta, majd a lefoglalás megszüntetése után azt a BITERM Kft. képviselőjének rendelte kiadni. 

A panaszbeadvány alapján az állampolgári jogok országgyűlési biztosának általános helyettese az 1993. évi LIX. törvény 16. §. (1) bekezdése alapján  vizsgálatot rendelt el az esetleges alkotmányos visszásság megállapítása érdekében. 

Érintett alkotmányos jog 

Jogállamiság, jogbiztonsághoz való jog. (Alkotmány 2. §. (1) bekezdése)

A tulajdonhoz való jog (Alkotmány 13. §. (1) bekezdése)

Alkalmazott jogszabályok

A Büntetőeljárásról szóló 1973. évi I. törvény;

A Magyar Köztársaság Alkotmányáról szóló 1949. évi XX. törvény;

Az állampolgári jogok országgyűlési biztosáról szóló 1993. évi LIX. törvény.

A megállapított tényállás és vizsgálat eredményei

A panaszos volt feleségével, valamint társaival korábban megalakította a BITERM Kft-t, ahova apportként bevitte - többek között - a tulajdonát képező Lada Samara típusú személygépkocsiját is. A Kft-nél az ügyvezető igazgatói munkakört panaszos felesége töltötte be. Időközben a Kft. csődbe ment, a felek közötti viszony megromlott. 

A panaszos ellen sikkasztás bűntettének alapos gyanúja miatt a Gyulai Városi Rendőrkapitányság nyomozást folytatott, melynek keretében 1997. augusztus 13-án a szóban forgó gépkocsit lefoglalták. A nyomozóhatóság a lefoglalás elrendelését azzal indokolta, hogy a Kft-be apportként bevitt gépkocsi tulajdonát képezi, amit a panaszos jogtalanul értékesített. 

A lefoglalás megszüntetéséről a következő napon már határoztak is, a gépkocsit a Kft-nek rendelték kiadni. 

Megkeresésemre a nyomozóhatóság vezetője 1997. november 1-jén arról tájékoztatott, hogy az ügyben a nyomozást befejezték és az iratokat vádemelési javaslattal a Gyulai Városi Ügyészségnek megküldték. 

Az ügyészség vezetője viszont már arról tájékoztatott, hogy panaszossal szemben  a nyomozást 1997. december 11-én - bűncselekmény hiányában - megszüntették, a nyomozóhatóság lefoglalást megszüntető és a gépkocsit a BITERM Kft. részére történő kiadását elrendelő határozatát megváltoztatták és a gépkocsit a panaszos részére rendelték kiadni. 

A vizsgálat során rendelkezésre álló adatok alapján megállapítható, hogy a szóban forgó személygépkocsinak a panaszostól való lefoglalásával és nem jogosult részére történő kiadásával a nyomozóhatóság alkotmányos visszásságot idézett elő, amit a nyomozás törvényessége felett felügyeletet gyakorló ügyészség intézkedésével megszüntetett, ezért az 1993. évi LIX. törvény 20. §. (1) bekezdésében írt feltételek hiányában ajánlást nem teszek, a vizsgálatot a panaszos egyidejű értesítése mellett megszüntetem.

Budapest, 1998. 

Dr.  Polt Péter